
       ΑΝΑΡΤΗΤΕΑ ΣΤΟ ΔΙΑΔIΚΤYΟ
ΕΛΛΗΝΙΚΗ ΔΗΜΟΚΡΑΤΙΑ

ΝΟΜΟΣ ΗΛΕΙΑΣ

ΔΗΜΟΣ ΠΥΡΓΟΥ

ΔΗΜΟΤΙΚΟ ΣΥΜΒΟΥΛΙΟ

Α Π Ο Σ Π Α Σ Μ Α

  
Από το πρακτικό της υπ’ αριθμ. 30ης (τακτικής) συνεδρίασης του Δημοτικού Συμβουλίου του Δήμου Πύργου

Αριθ. Αποφ. 401/2011

ΘΕΜΑ: Έγκριση της απευθείας ανάθεσης μίσθωσης ακινήτου, για τη δημιουργία χώρου στάθμευσης οχημάτων «parking» στη Δ.Κ Πύργου, κατόπιν άγονης δημοπρασίας
    
Στον Πύργο και στο Δημοτικό Κατάστημα σήμερα την 26η του μηνός Σεπτεμβρίου, του έτους 2011, ημέρα Δευτέρα και ώρα 19:00 μ.μ το Δημοτικό Συμβούλιο Πύργου, συνήλθε σε τακτική συνεδρίαση, κατόπιν της με αριθμό πρωτ. 44664/21-9-2011 έγγραφης πρόσκλησης του Προέδρου του κ. Ευσταθίου Καννή, που επιδόθηκε σε κάθε Δημοτικό Σύμβουλο χωριστά και στο Δήμαρχο, όπως προβλέπουν οι διατάξεις του άρθρου 67 του Ν. 3852/10 (ΦΕΚ Α΄87/7-6-2010).
      
Παρόντος και του Δημάρχου κ. Μάκη Παρασκευόπουλου, o Πρόεδρος κήρυξε την έναρξη της συνεδρίασης, αφού προηγουμένως διαπίστωσε νόμιμη απαρτία, δεδομένου ότι σε σύνολο 33 μελών βρέθηκαν παρόντα 28 και ονομαστικά οι κ.κ:

ΠΑΡΟΝΤΕΣ: 
1. Καννής Ευστάθιος – Πρόεδρος, 2. Σκαρτσιάρης Παναγιώτης – Αντιπρόεδρος, 3. Τζουανόπουλος Δημήτριος – Γραμματέας, 4.Καράμπελας Αντώνιος, 5. Παναγόπουλος Ιωάννης, 6. Παναγόπουλος Βασίλειος, 7. Αργυρόπουλος Ιωάννης του Γεωργίου, 8. Αριστειδόπουλος Χαράλαμπος, 9. Βαρελάς Ιωάννης, 10. Θεοδωρέλος – Χαρίτος Γεώργιος, 11. Δημουλιάς Λεωνίδας, 12. Κοτσιλίμπας Γεώργιος, 13. Κωνσταντόπουλος Σπυρίδων, 14. Τζίνη Διονυσία, 15. Μπίρμπας Κων/νος, 16. Ανδρικόπουλος Φώτιος, 17. Αντωνέλος Δημήτριος, 18. Αργυρόπουλος Ιωάννης του Παναγιώτη, 19. Μποσμής Κων/νος, 20. Λιατσής Γαβριήλ – Επικεφαλής της Μείζονος Μειοψηφίας, 21. Ανδριόλας Γεώργιος, 22. Σεϊντής Βασίλειος, 23. Λιατσής Δημήτριος, 24. Γεράνιος Κων/νος, 25. Αγγελακοπούλου Ανδριάνα, 26. Γιάνναρος Χρήστος – Επικεφαλής της παράταξης «Λαϊκή Συσπείρωση», 27. Καραμπέτσος Αθανάσιος, 28. Σεφερλής  Ιωάννης – Επικεφαλής  της παράταξης «Ανταρσία στο Δήμο Πύργου».
ΑΠΟΝΤΕΣ: 
1. Φραγκαντώνης Παναγιώτης, 2. Ανδρικόπουλος Ανδρέας, 3. Δημόπουλος Φώτιος, 4. Γιαννακούλιας Θεόδωρος, 5. Κουρμπανάς Γεώργιος, οι οποίοι δεν προσήλθαν, αν και η πρόσκληση τους επιδόθηκε νομίμως.
Επίσης για το συγκεκριμένο θέμα με την αριθ. πρωτ. 44664/21-9-2011 έγγραφη πρόσκληση του Προέδρου, προσκλήθηκε στη συνεδρίαση και ο Πρόεδρος της  Δ.Κ Πύργου κ. Δαρζέντας Σπυρίδωνας ο οποίος δεν προσήλθε, αν και νόμιμα κλήθηκε. 

   
Στη συνεδρίαση για την τήρηση των πρακτικών παρίστατο  η υπάλληλος του Δήμου Π. Λιβέρη.

---------

 
Ακολούθως ο Πρόεδρος έθεσε υπόψη του Δημοτικού Συμβουλίου το 5ο  θέμα της ημερήσιας διάταξης με τίτλο: [Λήψη απόφασης έγκρισης της απευθείας ανάθεσης μίσθωσης ακινήτου, για τη δημιουργία χώρου στάθμευσης οχημάτων «parking» στη Δ.Κ Πύργου, κατόπιν άγονης δημοπρασίας].

Εισηγούμενος το θέμα ο Αντιδήμαρχος και Πρόεδρος της Οικονομικής Επιτροπής κ. Αντώνης Καράμπελας ανέφερε: «Το Δημοτικό Συμβούλιο με την 273/01-07-2011 απόφασή του, διαπιστώνοντας την επιτακτική ανάγκη επίλυσης του χρόνιου προβλήματος της μεγάλης έλλειψης χώρων στάθμευσης οχημάτων στη δημοτική κοινότητα Πύργου, ενέκρινε την κίνηση των διαδικασιών για τη μίσθωση αυτού και παρέπεμψε το θέμα στην Οικονομική Επιτροπή, για την άσκηση των αρμοδιοτήτων όπως ο νόμος ορίζει.


Η Οικονομική Επιτροπή με την 76/05-07-2011 απόφασή της καθόρισε τους όρους του διαγωνισμού μίσθωσης χώρου, για τη δημιουργία «parking» και βάσει της απόφασης αυτής δημοσιεύθηκε στις 05-08-2011 στον τοπικό τύπο η 36007/29-07-2011 διακήρυξη εκδήλωσης ενδιαφέροντος μίσθωσης ακινήτου, για τη δημιουργία χώρου στάθμευσης οχημάτων. Στις 29-08-2011 διεξήχθη μειοδοτικός διαγωνισμός για τη μίσθωση ακινήτου για τη δημιουργία χώρου στάθμευσης. Κατά το διαγωνισμό, δεν εκδήλωσε κανένας ενδιαφερόμενος ενδιαφέρον.
Στις 14-09-2011διεξήχθη επαναληπτικός διαγωνισμός για τη μίσθωση του ανωτέρω ακινήτου και ο οποίος δημοσιεύθηκε στις 07-09-2011 και πάλι κανένας δεν εκδήλωσε ενδιαφέρον.


Η Οικονομική Επιτροπή με την 114/19-09-2011 απόφασή της, κήρυξε το διαγωνισμό άγονο και παρέπεμψε το θέμα στο δημοτικό συμβούλιο, το οποίο βάσει του άρθρου 194 του ν. 3463/06 (ΚΔΚ), εφόσον η δημοπρασία που διεξήχθη δεν απέφερε αποτέλεσμα, μπορεί να προβεί στην απ’ ευθείας μίσθωση, με ειδικά αιτιολογημένη απόφασή του και με την απόλυτη πλειοψηφία του συνόλου των μελών του.

Μετά απ’ αυτό ο δήμαρχος σε προσωπική επικοινωνία με τη ΓΑΙΑΟΣΕ Α.Ε, διαχειρίστρια των ακινήτων του ΟΣΕ, εξέφρασε το ενδιαφέρον και την πρόθεση του δήμου για τη μίσθωση, προκειμένου να δημιουργηθεί χώρος στάθμευσης αυτοκινήτων (parking). 


H ΓΑΙΑ ΟΣΕ Α.Ε ανταποκρίθηκε στο αίτημα του δήμου και εξέφρασε την πρόθεσή της να μισθώσει στο Δήμο ένα ακίνητο εμβαδού 4.000 τ.μ, που βρίσκεται μεταξύ των οδών Πατρών και Χαριλάου στον Πύργο και προς τούτο έχει υποβάλλει και σχετικό ιδιωτικό συμφωνητικό σύμβασης.

Η διάρκεια της μίσθωσης θα είναι για δώδεκα (12) χρόνια, το δε μηνιαίο μίσθωμα θα είναι τριακόσια (300) ευρώ το μήνα, αναπροσαρμοζόμενο για κάθε επόμενο έτος κατά ποσοστό ίσο με τη μεταβολή του ΔΤΚ κατά τους προηγούμενους δώδεκα μήνες, όπως αυτό ανακοινώνεται από την ΕΣΥΕ (δωδεκάμηνη μεταβολή).


Επιπλέον του μηνιαίου αυτού μισθώματος, το δήμο θα βαρύνουν το σύνολο του χαρτοσήμου (3,6% σήμερα) καθώς και οποιοδήποτε τέλος (ανταποδοτικό ή μη), εισφορά ή φόρος υπέρ του δημοσίου και δημοτικών αρχών, με εξαίρεση του Ενιαίου Τέλους Ακίνητης Περιουσίας (ΕΤΑΚ), το οποίο θα βαρύνει την ΓΑΙΑ ΟΣΕ Α.Ε.


Η καταβολή του μηνιαίου μισθώματος θα γίνεται εντός των πέντε (5) πρώτων ημερών κάθε ημερολογιακού μηνός.


Ως εγγύηση ο δήμος, προ της υπογραφής της σύμβασης θα καταβάλλει υπέρ της ΓΑΙΑΟΣΕ Α.Ε, το ποσό των εννιακοσίων (900) ευρώ.


Αυτονόητο δε είναι ότι ο δήμος θα προβεί στις τεχνικές εργασίες που απαιτούνται για τη διαμόρφωση του χώρου στάθμευσης αυτοκινήτων (parking) του συγκεκριμένου ακινήτου.


Επειδή είναι επιτακτική ανάγκη η δημιουργία από το δήμο, χώρου στάθμευσης αυτοκινήτων (parking) προκειμένου να υπάρξει βελτίωση του κυκλοφοριακού προβλήματος της πόλεως του Πύργου και το προσφερόμενο ακίνητο καλύπτει τις προϋποθέσεις που είχαμε θέσει με την 273/01-07-2011 απόφασή μας, προτείνεται:

Α) η έγκριση από το δημοτικό συμβούλιο της απ’ ευθείας μίσθωσης του συγκεκριμένου ακινήτου της ΓΑΙΑΟΣΕ Α.Ε από το δήμο μας και

Β) Να εξουσιοδοτηθεί ο δήμαρχος για την υπογραφή του ιδιωτικού συμφωνητικού».

Κατόπιν των ανωτέρω ο Πρόεδρος κάλεσε το σώμα ν’ αποφασίσει επί της εισήγησης του Αντιδημάρχου.
Το Δημοτικό Συμβούλιο Πύργου,

 Λαμβάνοντας υπόψη:

· Τις διατάξεις του άρθρου 65 παρ. του ν. 3852/10
· Την αριθ. 273/01-07-2011 απόφαση του Δημοτικού Συμβουλίου, περί εγκρίσεως της μίσθωσης ακινήτου για τη δημιουργία χώρου στάθμευσης στην Δ.Κ Πύργου (parking),
· Την αριθ. 76/05-07-2011 απόφαση της Οικονομικής Επιτροπής με την οποία καθορίσθηκαν οι όροι του διαγωνισμού για την εν λόγω μίσθωση 
· Την 114/11 απόφαση της Οικονομικής Επιτροπής, με την οποία κηρύχτηκε άγονος ο διαγωνισμός μίσθωσης ακινήτου για τη δημιουργία χώρου στάθμευσης οχημάτων, καθότι κατά το διαγωνισμό που διεξήχθη για το σκοπό αυτό, στις 29-08-2011 ως και κατά επαναληπτικό αυτού στις 14-09-2011, δεν προσήλθε κανένας ενδιαφερόμενος

· Τις διατάξεις του άρθρου 194 του ν. 3463/06 (ΚΔΚ)
· Την εισήγηση του Αντιδημάρχου κ. Αντωνίου Καράμπελα, μετά από διαλογική συζήτηση,

Α π ο φ α σ ί ζ ε ι

     Κατά πλειοψηφία:
1. Εγκρίνει την απευθείας μίσθωση ακινήτου εμβαδού 4.000 τ.μ, που βρίσκεται μεταξύ των οδών Πατρών και Χαριλάου στον Πύργο, της  ΓΑΙΑΟΣΕ Α.Ε, διαχειρίστριας των ακινήτων του ΟΣΕ, (η οποία ανταποκρίθηκε στο αίτημα του δημάρχου, ως την εισήγηση του αντιδημάρχου αναγράφεται), επειδή ο διαγωνισμός που διεξήχθη για το σκοπό αυτό (29-08-2011 και 14-09-2011ο επαναληπτικός) απέβη άγονος, καθότι δεν προσήλθε κανένας ενδιαφερόμενος.

· Το αναφερόμενο ακίνητο πληροί τις προϋποθέσεις, για την κάλυψη της επιτακτικής ανάγκης δημιουργίας χώρου στάθμευσης (parking) στη Δ.Κ Πύργου, προς επίλυση του κυκλοφοριακού προβλήματος της πόλης. 
· Η διάρκεια της μίσθωσης θα είναι δωδεκαετής, το δε μηνιαίο μίσθωμα ορίζεται στα τριακόσια (300) ευρώ το μήνα, αναπροσαρμοζόμενο για κάθε επόμενο έτος κατά ποσοστό ίσο με τη μεταβολή του ΔΤΚ κατά τους προηγούμενους δώδεκα μήνες, όπως αυτό ανακοινώνεται από την ΕΣΥΕ (δωδεκάμηνη μεταβολή).
· Στον προϋπολογισμό του δήμου οικ. έτους 2011 είναι γραμμένη πίστωση υπό Κ.Α 30.6231 με τίτλο «μίσθωση οικοπέδων, για τη δημιουργία υπαίθριων parking στη δημοτική κοινότητα Πύργου» με υπάρχουσα πίστωση 50.000,00 €.

· Το δήμο θα βαρύνουν το σύνολο του χαρτοσήμου (3,6% σήμερα) καθώς και οποιοδήποτε τέλος (ανταποδοτικό ή μη), εισφορά ή φόρος υπέρ του δημοσίου και δημοτικών αρχών, με εξαίρεση του Ενιαίου Τέλους Ακίνητης Περιουσίας (ΕΤΑΚ), το οποίο θα βαρύνει την ΓΑΙΑ ΟΣΕ Α.Ε.

· Η καταβολή του μηνιαίου μισθώματος θα γίνεται εντός των πέντε (5) πρώτων ημερών κάθε ημερολογιακού μηνός.

· Ο δήμος, προ της υπογραφής της σύμβασης, ως εγγύηση, θα καταβάλλει υπέρ της ΓΑΙΑΟΣΕ Α.Ε, το ποσό των εννιακοσίων (900) ευρώ.

· Ο δήμος θα προβεί στις τεχνικές εργασίες που απαιτούνται για τη διαμόρφωση του χώρου στάθμευσης αυτοκινήτων (parking) του συγκεκριμένου ακινήτου.

2. Εξουσιοδοτεί το δήμαρχο κ. Γεράσιμο Παρασκευόπουλο, να υπογράψει το ιδιωτικό συμφωνητικό μίσθωσης, το οποίο συνοδεύει και αποτελεί αναπόσπαστο κομμάτι της απόφασης.
Οι Δημοτικοί Σύμβουλοι κ.κ Χρήστος Γιάνναρος – Επικεφαλής της παράταξης «Λαϊκή Συσπείρωση» και το μέλος αυτής κ. Αθανάσιος Καραμπέτσος, καταψήφισαν το θέμα αναφέροντας ότι το συγκεκριμένο ακίνητο, είναι περιουσία «λαϊκή» και ο Δήμος θα πρέπει να το διεκδικήσει και όχι να το μισθώσει έναντι χρημάτων.

Οι Δημοτικοί Σύμβουλοι κ.κ Γεώργιος Κοτσιλίμπας, Λιατσής Γαβριήλ – Επικεφαλής της Μείζονος Μειοψηφίας, Ανδριόλας Γεώργιος, Σεϊντής Βασίλειος, Λιατσής Δημήτριος, Γεράνιος Κων/νος, Αγγελακοπούλου Ανδριάνα, Ιωάννης Σεφερλής – Επικεφαλής της παράταξης «Ανταρσία στο δήμο Πύργου» και Π. Σκαρτσιάρης, είχαν αποχωρήσει απ’ τη συνεδρίαση, πριν τη συζήτηση και έγκριση του θέματος.

Η παρούσα απόφαση έλαβε αύξοντα αριθμό 401/2011.

Για το σκοπό αυτό συντάχθηκε το παρόν πρακτικό που υπογράφεται ως ακολούθως:  
      Ο ΠΡΟΕΔΡΟΣ                     ΤΑ ΜΕΛΗ                   Ο ΓΡΑΜΜΑΤΕΑΣ

       Ε. ΚΑΝΝΗΣ                                                    Δ. ΤΖΟΥΑΝΟΠΟΥΛΟΣ

Ακριβές Απόσπασμα

εκ των πρακτικών του Δ.Σ.

Πύργος 3  – 10  - 2011

Ο ΔΗΜΑΡΧΟΣ
ΜΕΔ

ΙΔΙΩΤΙΚΟ  ΣΥΜΦΩΝΗΤΙΚΟ  ΜΙΣΘΩΣΗΣ 
 
Στην Αθήνα σήμερα την …/……/2011 οι υπογράφοντες το παρόν:
Αφενός η ανώνυμη εταιρεία με την επωνυμία «ΓΑΙΑΟΣΕ - ΑΝΩΝΥΜΗ ΕΤΑΙΡΕΙΑ ΑΣΤΙΚΩΝ ΑΚΙΝΗΤΩΝ, ΚΤΗΜΑΤΙΚΩΝ, ΟΙΚΟΔΟΜΙΚΩΝ ΤΟΥΡΙΣΤΙΚΩΝ ΚΑΙ ΣΥΝΑΦΩΝ ΕΠΙΧΕΙΡΗΣΕΩΝ» και δ.τ. «ΓΑΙΑΟΣΕ Α.Ε.», που εδρεύει στην Αθήνα, οδός Λιοσίων, αρ. 301, με Α.Φ.Μ. 999841121,  και εκπροσωπείται νόμιμα για την υπογραφή του παρόντος από τον κ. Iωαννίδη Νικόλαο, Πρόεδρο και Διευθύνοντα Σύμβουλο, δυνάμει της υπ΄αριθμ. 145/A2/04-08-2010 απόφασης του Διοικητικού Συμβουλίου της ΓΑΙΑΟΣΕ Α.Ε., ενεργώντας εν προκειμένω ως  διαχειρίστρια των ακινήτων του ΟΣΕ σύμφωνα με το άρθρο 6 παρ. 6α του ν.3891/2010 (Α 188)  αποκαλούμενη στο εξής ως «Εκμισθώτρια» και   
Αφετέρου ο Δήμος Πύργου με Α.Φ.Μ 997851040, ΔΟΥ Πύργου ο οποίος βάση της …./2011 απόφασης του Δημοτικού Συμβουλίου εκπροσωπείται νόμιμα για την υπογραφή του παρόντος από τον Δήμαρχο Πύργου κο. Παρασκευόπουλο Μάκη του Άγγελου με Α.Φ.Μ. 015076918 αποκαλούμενος εφεξής θα ως «Μισθωτής»
Δεδομένου ότι :
1. Με την παρ.6α του άρθρου 6 του ν.3891/2010 (Α’188) η Εκμισθώτρια ανέλαβε την ευθύνη διαχείρισης των ακινήτων του ΟΣΕ και της ανατέθηκε μεταξύ άλλων η αρμοδιότητα σύναψης συμβάσεων μίσθωσης. 

2. Η ΓΑΙΑΟΣΕ Α.Ε., με βάση το πιο πάνω δικαίωμά της εκμισθώνει στον αφ’ ετέρου συμβαλλόμενο ακάλυπτη έκταση εμβαδού 4.000 τ.μ. που περιγράφεται με τα γράμματα Α-Β-Γ-Δ-Α και βρίσκεται μεταξύ των οδών Πατρών & Χαριλάου στον Σ.Σ. Πύργου  Ηλείας ο οποίος έχει λάβει τον αριθμό 20080 στο Γεωγραφικό Πληροφοριακό Σύστημα της ΓΑΙΑΟΣΕ και (καλούμενου εφεξής το «Μίσθιο»), το οποίο εμφαίνεται στο σκαρίφημα (ΠΑΡΑΡΤΗΜΑ 1). 

 
Ενόψει των ανωτέρω, συμφωνήθηκαν και έγιναν αμοιβαία αποδεκτά τα εξής:
ΑΡΘΡΟ 1.                 ΣΥΝΑΨΗ ΜΙΣΘΩΣΗΣ 
1.1.       Η  Εκμισθώτρια δια του παρόντος εκμισθώνει στον Μισθωτή το Μίσθιο  με τους όρους και τις συμφωνίες που αναλυτικά περιέχονται στην παρούσα.
1.2.       Ο Μισθωτής δηλώνει ότι προ της κατάθεσης της προσφοράς ο Μισθωτής εξέτασε το μίσθιο και το βρήκε της αρεσκείας του και απόλυτα κατάλληλο για τη χρήση που το προορίζει.
 
ΑΡΘΡΟ 2.                  ΔΙΑΡΚΕΙΑ ΤΗΣ ΜΙΣΘΩΣΗΣ 
2.1.       Η διάρκεια της μίσθωσης ορίζεται σε δωδεκαετής (12ετής)  και αρχίζει με την υπογραφή της παρούσας, λήγει δε με την παρέλευση δώδεκα ετών, οπότε και ο Μισθωτής υποχρεούται να παραδώσει το μίσθιο στην Εκμισθώτρια χωρίς καμία όχληση. 
 
ΑΡΘΡΟ 3.                 ΜΙΣΘΩΜΑ - ΤΡΟΠΟΣ ΚΑΤΑΒΟΛΗΣ 
3.1.       Το μηνιαίο μίσθωμα ορίζεται σε τριακόσια ευρώ (300€), ποσό που οι συμβαλλόμενοι δηλώνουν ότι το θεωρούν δίκαιο και ανάλογο με τη μισθωτική  αξία του ακινήτου. Με τη συμπλήρωση του πρώτου μισθωτικού έτους και για κάθε επόμενο έτος το μίσθωμα θα αναπροσαρμόζεται για κάθε επόμενο έτος κατά ποσοστό ίσο με τη μεταβολή του ΔΤΚ κατά τους προηγούμενους δώδεκα μήνες όπως αυτός ανακοινώνεται από την ΕΣΥΕ (δωδεκάμηνη μεταβολή ). 
3.2.       Επιπλέον του ως άνω καθοριζομένου μηνιαίου μισθώματος, το Μισθωτή βαρύνουν εξ’ ολοκλήρου το σύνολο του χαρτοσήμου (3,6% σήμερα), καθώς και οποιοδήποτε τέλος, (ανταποδοτικό ή μη), εισφορά ή φόρος υπέρ του Δημοσίου και Δημοτικών Αρχών (συμπεριλαμβανομένου του Τέλους Ακίνητης Περιουσίας και των Δημοτικών Τελών), ισχύει σήμερα ή ήθελε επιβληθεί στο μέλλον, με την εξαίρεση του Ενιαίου Τέλους Ακίνητης Περιουσίας (ΕΤΑΚ), το οποίο βαρύνει τον Ιδιοκτήτη του Ακινήτου.
3.3.       Η καταβολή του μηνιαίου μισθώματος και αναλογούντος συμπληρωματικού φόρου θα γίνεται εντός των πέντε (5) πρώτων ημερών κάθε ημερολογιακού μηνός στο λογαριασμό με αριθμό 661/470026-05 που τηρεί η Εκμισθώτρια  στην Εθνική Τράπεζα της Ελλάδος  και θα αποδεικνύεται είτε με την προσκόμιση του αποδεικτικού κατάθεσης είτε με έγγραφη απόδειξη της Αρμόδιας Υπηρεσίας της Εκμισθώτριας, αποκλειομένου κάθε άλλου αποδεικτικού μέσου. 
3.4.       Προ της υπογραφής του παρόντος, ο Μισθωτής κατέβαλε στον ανωτέρω τραπεζικό λογαριασμό την αναλογία του μισθώματος για τον τρέχοντα ημερολογιακό μήνα. Η καταβολή του μισθώματος του επόμενου ημερολογιακού μήνα  θα διενεργηθεί σύμφωνα με τις προβλέψεις της παραπάνω παραγράφου.
3.5.       Ο Μισθωτής δεν απαλλάσσεται της υποχρέωσης καταβολής του μισθώματος σε περίπτωση μη χρήσης του μισθίου, ακόμα και αν αυτή δεν οφείλεται σε αποκλειστική υπαιτιότητα του Μισθωτή.
 
ΑΡΘΡΟ 4.                 ΧΡΗΣΗ ΤΟΥ  ΜΙΣΘΙΟΥ- ΔΙΚΑΙΩΜΑ ΠΑΡΑΧΩΡΗΣΗΣ ΧΡΗΣΗΣ  
4.1.       Το Μίσθιο θα χρησιμοποιηθεί αποκλειστικά για χώρο στάθμευσης (για τους δημότες) με ελάχιστο ανταποδοτικό τίμημα. Συμφωνείται ότι θα παρέχεται δωρεάν στάθμευση στους επιβάτες που χρησιμοποιούν το τρένο Κατάκολο-Πύργος-Αρχαία Ολυμπία. 
4.2.       Απαγορεύεται ρητά οποιαδήποτε μετατροπή της ως άνω συμφωνηθείσας χρήσης του Μισθίου, η υπεκμίσθωση ή η παραχώρηση με ή χωρίς αντάλλαγμα της χρήσης του Μισθίου προς οποιονδήποτε τρίτο, καθώς και η συστέγαση στο Μίσθιο οιουδήποτε τρίτου φυσικού ή νομικού προσώπου, χωρίς την προηγούμενη έγγραφη συναίνεση της Εκμισθώτριας. 

 

ΑΡΘΡΟ 5.                 ΕΓΓΥΟΔΟΣΙΑ
5.1.       Ως εγγυοδοσία για την πιστή και προσήκουσα τήρηση των όρων της μίσθωσης, ο Μισθωτής προ της υπογραφής της παρούσας, κατέθεσε στον ανωτέρω τραπεζικό λογαριασμό της Εκμισθώτριας εγγύηση  ύψους εννιακοσίων Ευρώ (900 €), η οποία ισούται με τρία (3) μηνιαία μισθώματα και θα αναπροσαρμόζεται ετησίως ώστε να αντιστοιχεί πάντοτε σε ποσό ίσο με τρία (3) μηνιαία μισθώματα ως Εγγύηση Καλής Εκτέλεσης των όρων της παρούσας.
5.2.       Η εγγύηση θα παραμείνει στα χέρια της Εκμισθώτριας, θα επιστραφεί δε ατόκως στον Μισθωτή μετά τη λήξη της μίσθωσης και την παράδοση του μισθίου, υπό την αυτονόητη προϋπόθεση της καλής και προσήκουσας εκτέλεσης των υποχρεώσεων του Μισθωτή βάσει του παρόντος, της τακτοποίησης των πάσης φύσεως οφειλών του Μισθωτή κατά την λήξη της μίσθωσης και την εμπρόθεσμη παράδοση του Μισθίου, με ταυτόχρονη προσκόμιση από τον Μισθωτή στην Εκμισθώτρια εξοφλημένων των λογαριασμών των κοινοχρήστων και των λογαριασμών των Οργανισμών Κοινής Ωφέλειας (ΔΕΗ, ΕΥΔΑΠ κ.λπ.) και των δημοτικών ή άλλων τελών. 
5.3.       Σε περίπτωση μη τήρησης των όρων του παρόντος, το ποσό της εγγύησης  καταπίπτει αυτοδικαίως υπέρ της Εκμισθώτρια λόγω αποζημιώσεώς της και λόγω συμφωνημένης με το παρόν δίκαιης και εύλογης ποινικής ρήτρας, διατηρουμένων όλων των λοιπών δικαιωμάτων και αξιώσεων  της Εκμισθώτριας.
 
ΑΡΘΡΟ 6.                 ΠΑΡΑΛΑΒΗ ΜΙΣΘΙΟΥ- ΕΡΓΑΣΙΕΣ ΔΙΑΜΟΡΦΩΣΗΣ ΚΑΙ ΣΥΝΤΗΡΗΣΗΣ
6.1.       Το Μίσθιο παραδόθηκε από την Εκμισθώτρια στον Μισθωτή κατά την υπογραφή της παρούσας και ο Μισθωτής δηλώνει ότι το εξέτασε και το βρήκε της αρεσκείας του και απόλυτα κατάλληλο για τη χρήση που το προορίζει.
6.2.       Ο Μισθωτής υποχρεούται να επιμελείται της συντήρησης του Μισθίου με δικά του έξοδα και να προβαίνει με δική του επίσης φροντίδα και δαπάνη στην αποκατάσταση κάθε τυχόν βλάβης, φθοράς ή ζημίας του Μισθίου, συμπεριλαμβανομένων των εκ της συνήθους χρήσεως προερχομένων. 
6.3.       Όλες οι εργασίες διαμόρφωσης του Μισθίου για την εγκατάσταση της χρήσης που έχει συμφωνηθεί και τη συντήρηση του Μισθίου θα γίνουν με αποκλειστική φροντίδα, ευθύνη και δαπάνες του Μισθωτή, χωρίς δικαίωμα συμψηφισμού τους με μισθώματα και σύμφωνα με τις προδιαγραφές που απαιτεί η ισχύουσα νομοθεσία, πάντοτε με άδεια, όπου απαιτείται, των αρμοδίων φορέων. Σε περίπτωση πρόκλησης ζημίας στην Εκμισθώτρια ή σε οποιονδήποτε τρίτο από τις εργασίες, η ευθύνη των αποζημιώσεων βαρύνει αποκλειστικά τον Μισθωτή, ο οποίος φέρει την αποκλειστική ευθύνη για την τήρηση των μέτρων ασφαλείας, καθιστάμενος δικονομικός εγγυητής.
6.4.       Απαγορεύεται στο Μισθωτή να ενεργήσει οποιαδήποτε κατασκευή, επισκευή ή διαμόρφωση που τροποποιεί την υφιστάμενη διαρρύθμιση των εσωτερικών χώρων του Μισθίου, χωρίς την έγγραφη συναίνεση της Εκμισθώτριας. Επίσης, απαγορεύεται στο Μισθωτή να προβεί σε οποιαδήποτε  κατασκευή, επισκευή ή διαμόρφωση, που επηρεάζει την ασφάλεια και τη στατική αντοχή του Μισθίου και του κτιρίου εν γένει ή αντίκειται στο νόμο. 
6.5.       Οι ανωτέρω εργασίες διαμόρφωσης και συντήρησης θα παραμείνουν επ’ ωφελεία του Μισθίου καθ’ όλη τη διάρκεια της μίσθωσης και μετά τη λήξη ή καθ’ οιονδήποτε τρόπο λύση της μίσθωσης και περιέρχονται στην κυριότητα του ιδιοκτήτη του Μισθίου, χωρίς ο Μισθωτής να δικαιούται να ζητήσει οποιαδήποτε αποζημίωση γι’ αυτές για οποιαδήποτε αιτία, ούτε και κατά τις περί αδικαιολογήτου πλουτισμού διατάξεις. Κάθε είδους κατασκευές ή προσθήκες, στις οποίες τυχόν προβεί ο Μισθωτής στο Μίσθιο, παραμένουν προς όφελος του Μισθίου χωρίς δικαίωμα αποζημιώσεως του Μισθωτή, πλην των τυχόν κινητών προσθηκών και κατασκευών οι οποίες μπορούν να αφαιρεθούν χωρίς βλάβη του Μισθίου. Κατά την αποχώρηση για οποιονδήποτε λόγο του Μισθωτή από το Μίσθιο, αυτός υποχρεούται να επαναφέρει τη διαμόρφωση του Μισθίου στην προτεραία κατάσταση, εφ’ όσον τούτο ζητηθεί από την Εκμισθώτρια.
6.6.       Η Εκμισθώτρια καθ’ όλο τον χρόνο ισχύος της μίσθωσης δεν έχουν καμία απολύτως ευθύνη για βλάβες, φθορές, ζημιές, επισκευές ή λοιπές δαπάνες που αφορούν στο Μίσθιο, έστω και αναγκαίες ή επωφελείς, καθώς και για τις προερχόμενες από ανωτέρα βία ή τύχη.
 
ΑΡΘΡΟ 7.                 ΚΑΛΗ ΧΡΗΣΗ ΤΟΥ ΜΙΣΘΙΟΥ. 
7.1.       Ο Μισθωτής υποχρεούται να κάνει καλή χρήση του Μισθίου, διατηρώντας το καθαρό και ευπρεπές, διαφορετικά ευθύνεται για αποζημίωση για τις φθορές και τις βλάβες που προξενήθηκαν  στο Μίσθιο από αυτόν ή το προσωπικό του ή οποιονδήποτε τρίτον που ενήργησε ή μπήκε στο Μίσθιο με συγκατάθεση του Μισθωτή. 
7.2.       Ο Μισθωτής έχει επίσης την υποχρέωση να διατηρεί το Μίσθιο καθαρό και να το χρησιμοποιεί κατά τρόπο που να μην θίγει τα χρηστά ήθη, την ησυχία, την υγεία, εργασία και ασφάλεια των γειτόνων. Απαγορεύεται στον Μισθωτή η τοποθέτηση μηχανημάτων, εύφλεκτων ή εκρηκτικών υλών, ή αντικειμένων που μπορούν να βλάψουν ή να ρυπάνουν αυτό σοβαρά. Τέτοιες εύφλεκτες ύλες, αντικείμενα ή μηχανήματα δεν θεωρούνται όσα συνήθως χρησιμοποιούνται για οικιακή και μόνο χρήση.   
 
ΑΡΘΡΟ 8.                 ΛΕΙΤΟΥΡΓΙΑ ΜΙΣΘΙΟΥ 
8.1.       Ρητά συμφωνείται και διευκρινίζεται ότι ο Μισθωτής οφείλει να προβεί με δική του δαπάνη, ευθύνη και μέριμνα σε όλες τις διαδικασίες που θα απαιτηθούν για την έκδοση από τις αρμόδιες Αρχές κάθε απαιτούμενης άδειας για τη νόμιμη λειτουργία του Μισθίου, για την λήψη ή μη των οποίων ουδεμία ευθύνη φέρει η Εκμισθώτρια. Ο Μισθωτής δεν απαλλάσσεται της υποχρέωσης καταβολής μισθωμάτων σε περίπτωση που δεν λειτουργήσει η συμφωνηθείσα χρήση στο Μίσθιο.
8.2.       Η Εκμισθώτρια δεν έχει καμία ευθύνη για τυχόν μεταβολές στις αγορανομικές διατάξεις ή οποιαδήποτε άλλη μεταβολή του νομικού καθεστώτος λειτουργίας του Μισθίου και ουδεμία αξίωση μπορεί να εγείρει ο Μισθωτή για μεταβολή του μισθώματος.
8.3.       Ο Μισθωτής οφείλει να τηρεί όλες τις προβλεπόμενες, υγειονομικές, φορολογικές, αστυνομικές και εν γένει όλες τις ισχύουσες διατάξεις ώστε το κατάστημα να λειτουργεί σύννομα, ευθυνόμενος άλλως για κάθε ζημία της Εκμισθώτριας εκ της παραβάσεως της υποχρεώσεώς του αυτής, καθιστάμενος δικονομικός εγγυητής.
8.4.       Απαγορεύεται η ανάρτηση διαφημιστικών πινακίδων ή άλλων διαφημιστικών μέσων σε χώρους εξωτερικά του μισθίου, πλην της πινακίδας της επιχείρησης του Μισθωτή.
 
ΑΡΘΡΟ 9.                 ΤΕΛΗ- ΛΟΓΑΡΙΑΣΜΟΙ 
9.1.       Όλοι οι δημόσιοι και δημοτικοί φόροι, τέλη, εισφορές, κλπ. μετά των υπέρ τρίτων τυχόν προσαυξήσεων, οι οποίοι συνεισπράττονται σήμερα μετά των λογαριασμών καταναλώσεως ηλεκτρικού ρεύματος [ΔΕΗ] και ύδατος, και οι οποίοι αφορούν το Μίσθιο [τέλη καθαριότητας, φωτισμού, ΕΡΤ, ΦΠΑ κλπ.], θα βαρύνουν το Μισθωτή, ο οποίος και υποχρεούται στην εμπρόθεσμη καταβολή τους.
9.2.       Επίσης βαρύνουν το Μισθωτή, ο οποίος και υποχρεούται στην εμπρόθεσμη και απ’ ευθείας στα αρμόδια ταμεία εξόφληση τους, όλοι οι σχετικοί με το Μίσθιο λογαριασμοί, για την κατανάλωση ύδατος, ηλεκτρικού ρεύματος και οι τυχόν λογαριασμοί τηλεφώνου που αναλογούν στο Μίσθιο. Ρητά συμφωνείται ότι ο μισθωτής αναλαμβάνει την υποχρέωση να μεταφέρει με δική του φροντίδα και έξοδα τους σχετικούς λογαριασμούς (ηλεκτρικού, νερού, αποχέτευσης, τηλεφώνου και τυχόν φυσικού αερίου) στο όνομά του και να καταβάλει τις σχετικές εγγυήσεις το αργότερο εντός ενός (15) ημερών από την υπογραφή του παρόντος συμφωνητικού. Σε περίπτωση μη εμπρόθεσμης εκπλήρωσης της υποχρέωσης αυτής, η Εκμισθώτρια έχει το δικαίωμα διακοπής των παροχών χωρίς υποχρέωση προηγούμενης ειδοποίησης του Μισθωτή και χωρίς υποχρέωση αποζημίωσης από οποιαδήποτε αιτία.
 
ΑΡΘΡΟ 10.              ΕΠΙΣΚΕΨΗ- ΕΠΙΘΕΩΡΗΣΗ ΜΙΣΘΙΟΥ 
10.1.   Η Εκμισθώτρια και  αντιπρόσωπός τους δικαιούνται σε κατάλληλες μέρες και ώρες να επισκέπτονται και να επιθεωρούν λεπτομερώς το Μίσθιο μία φορά το μήνα, συνοδευόμενοι από μηχανικό ή εμπειροτέχνη για να εξακριβώσουν τυχόν φθορές ή μεταβολές, καθώς και για τη διαπίστωση της προσήκουσας χρήσης του Μισθίου.
10.2.   Ο Μισθωτής υποχρεούται, τους τέσσερις τελευταίους μήνες πριν τη λήξη της μίσθωσης, να επιτρέπει μία ημέρα της εβδομάδας που θα συμφωνηθεί με την Εκμισθώτρια την ελεύθερη επίσκεψη στο Μίσθιο κάθε τρίτου υποψήφιου μισθωτή κατά τις  ώρες από τις 12.00 μ. μέχρι τις 14.30 μ.μ. και τις απογευματινές ώρες από τις 17.30 μ.μ. μέχρι της 20.00 μ.μ.
 
10.3.   Σε περίπτωση παράβασης του παρόντος άρθρου ο Μισθωτής θα οφείλει ως δίκαιη και εύλογη ποινική ρήτρα το ποσό των 100 ευρώ για κάθε αυτοτελή παράβαση χωρίς να αποκλείεται το δικαίωμα της Εκμισθώτριας να ζητήσει περαιτέρω αποζημίωση για την αποκατάσταση κάθε ζημίας της από την εν λόγω παράβαση.
 
 
ΑΡΘΡΟ 11.              ΑΠΟΔΟΣΗ ΤΟΥ ΜΙΣΘΙΟΥ
11.1.   Κατά τη λήξη ή την με οποιοδήποτε τρόπο λύση της μισθώσεως, ο Μισθωτής υποχρεούται να παραδώσει, χωρίς όχληση, το Μίσθιο στην Εκμισθώτρια σε καλή κατάσταση, ευθυνόμενος για κάθε φθορά, βλάβη ή ζημία του Μισθίου, καθώς και για την επανόρθωση κάθε θετικής ή αποθετικής ζημίας της Εκμισθώτριας εξ αιτίας της μη έγκαιρης παράδοσης του Μισθίου εξ οιουδήποτε λόγου, εκτός της ανωτέρας βίας και παραιτούμενος οποιασδήποτε προστασίας των μισθωτών η οποία τυχόν θα ισχύει κατά τον χρόνο λήξης ή με οποιοδήποτε τρόπο λύσης της μίσθωσης. 

11.2.   Η σιωπηρή ανά μίσθωση ή παράταση του χρόνου της μίσθωσης αποκλείονται απολύτως και για κανένα λόγο δεν μπορεί να θεωρηθεί ως τοιαύτη η από οποιαδήποτε άλλη αιτία τυχόν παραμονή του Μισθωτή στο Μίσθιο μετά την λήξη της μίσθωσης, κάθε δε ποσό που τυχόν  θα εισπραχθεί από την Εκμισθώτρια ή οποιονδήποτε εκπρόσωπο ή εντολοδόχο της θα θεωρείται ότι καταβάλλεται ως αποζημίωση χρήσεως. Σε περίπτωση παραμονής του Μισθωτή στο Μίσθιο και πέραν της ημερομηνίας λήξης ή λύσης της μίσθωσης, θα οφείλεται στην Εκμισθώτρια αποζημίωση χρήσεως για κάθε ημέρα παραμονής ίση με ποσοστό 2/30 επί του ποσού που θα οφειλόταν ως μηνιαίο μίσθωμα εάν η μίσθωση δεν είχε λυθεί.

11.3.   Κάθε τροποποίηση των όρων του παρόντος καθώς και η αναμίσθωση ή παράταση της μίσθωσης θα αποδεικνύονται με έγγραφο και μόνο, αποκλείεται δε οποιοδήποτε άλλο αποδεικτικό μέσο. Η μη έγκαιρη ενάσκηση από την Εκμισθώτρια οποιουδήποτε δικαιώματός της, άπαξ ή κατ’ επανάληψη, δεν σημαίνει παραίτηση από το δικαίωμα της αυτό. Ρητή η σιωπηρή παράταση της μίσθωσης δεν τεκμαίρεται ακόμη και αν η  Εκμισθώτρια ή οποιοσδήποτε εκπρόσωπος ή εντολοδόχος της χαρακτήρισε σε απόδειξη που αφορά το χρόνο μετά τη λήξη της μίσθωσης ποσό ως «μίσθωμα».
 
ΑΡΘΡΟ 12.              ΛΥΣΗ ΤΗΣ ΣΥΜΒΑΣΗΣ - ΠΑΡΑΒΑΣΗ ΤΩΝ ΟΡΩΝ ΤΗΣ ΠΑΡΟΥΣΑΣ
12.1.   Η σύμβαση μίσθωσης λύεται κανονικά με την λήξη του χρόνου διάρκειας για τον οποίο συμφωνήθηκε, απαγορεύεται δε ρητά οποιαδήποτε σιωπηρή ανανέωση ή παράταση αυτής.
12.2.   Πριν την κανονική λήξη του χρόνου διάρκειάς της, η σύμβαση λύεται με καταγγελία , η οποία κοινοποιείται εγγράφως προς τον Μισθωτή:
12.2.1.    σε περίπτωση κήρυξης του Μισθωτή σε πτώχευση ή αναγκαστική διαχείριση ή θέση αυτού σε δικαστική αντίληψη ή απαγόρευση ή σε περίπτωση λύσεως του νομικού προσώπου, εάν ο Μισθωτής είναι νομικό πρόσωπο.
12.2.2.    σε περίπτωση παράβασης οποιουδήποτε από τους όρους της παρούσας σύμβασης από τον Μισθωτή, που ρητά συμφωνείται ότι θεωρούνται όλοι ουσιώδεις.
Στις ανωτέρω περιπτώσεις, καταπίπτει η εγγύηση που έχει καταβληθεί και κηρύσσονται ληξιπρόθεσμα και απαραίτητα όλα τα μισθώματα μέχρι την συμβατική λήξη της μίσθωσης. Επιπλέον παρέχεται στην Εκμισθώτρια το δικαίωμα να αξιώσει αποζημίωση για όποια περαιτέρω ζημία ήθελε υποστεί. Η κατά τα άνω καταγγελία θα επιφέρει τη λύση της μίσθωσης, την έξωση του Μισθωτή και κάθε τρίτου που έλκει απ’ αυτόν δικαιώματα και κατέχει στο όνομά του κατά τη διαδικασία περί εξώσεως δυστροπούντων μισθωτών, μη αποκλειομένης της περαιτέρω αποζημιώσεως της Εκμισθώτριας για τυχόν μεγαλύτερη ζημία του. Ειδικά προκειμένου για καθυστέρηση μισθωμάτων,  η Εκμισθώτρια διατηρεί και το νόμιμο ενέχυρο στα εισκομισθέντα στο Μίσθιο. 
Ρητά συμφωνείται ότι σε περίπτωση μη καταβολής των μισθωμάτων επιτρέπεται σε κάθε περίπτωση η έκδοση διαταγής απόδοσης του Μισθίου, ακόμη και σε χρόνο μετά τη λήξη του συμβατικού ή νομίμου χρόνου της παρούσας μίσθωσης. 
12.3.   Συνομολογείται ρητά ότι η τυχόν μη έγκαιρη εκ μέρους της Εκμισθώτριας άσκηση των εκ του παρόντος ή εκ του νόμου απορρεόντων δικαιωμάτων της, ή ορισμένων εξ αυτών, σε καμία περίπτωση δεν μπορεί να ερμηνευθεί ως συναίνεση ή μη εναντίωση ή ως σιωπηρή παραίτησή της από τα δικαιώματά της. Ομοίως η ανοχή της Εκμισθώτριας σε τυχόν παραβάσεις ή καταστρατηγήσεις των όρων του παρόντος από τον Μισθωτή σε καμία περίπτωση δεν μπορεί να θεωρηθεί ως αποδοχή, έγκριση ή παραίτηση από τα δικαιώματά της.

 

ΑΡΘΡΟ 13.              ΔΙΚΑΙΟΔΟΣΙΑ
13.1.   Για κάθε διαφορά που απορρέει από την παρούσα σύμβαση, αρμόδια είναι κατά παρέκταση  τα Δικαστήρια της Αθήνας, ακόμα και για τη διαδικασία λήψεως ασφαλιστικών μέτρων.
13.2.   Ρητά συμφωνείται ότι κάθε κοινοποίηση του ενός συμβαλλομένου προς το άλλο συμβαλλόμενο μέρος εξωδίκου εγγράφου ή δικογράφου που έχει σχέση με την παρούσα μίσθωση, γίνεται νόμιμα στις διευθύνσεις που δηλώθηκαν από τα συμβαλλόμενα μέρη στην αρχή του παρόντος. Εξαιρετικά ορίζεται ότι η κοινοποίηση οποιουδήποτε εγγράφου από την Εκμισθώτρια προς τον Μισθωτή θα γίνεται εγκύρως και στο μίσθιο, χωρίς να απαιτείται άλλη κοινοποίηση στην ανωτέρω δηλωθείσα ή άλλη διεύθυνση του Μισθωτή. 
 
 
ΑΡΘΡΟ 14.              ΤΡΟΠΟΠΟΙΗΣΕΙΣ
14.1.   Η παρούσα σύμβαση, οι όροι της οποίας συμφωνούνται όλοι ως ουσιώδεις, υπερισχύει οποιασδήποτε προηγούμενης συμφωνίας μεταξύ των μερών. 
14.2.   Κάθε τροποποίηση της παρούσας είναι δυνατή μόνο μετά από έγγραφη συμφωνία των μερών, αποκλειομένου κάθε άλλου αποδεικτικού μέσου (συμπεριλαμβανομένου και αυτού ακόμη του όρκου).  
 
Σε πίστωση των παραπάνω συντάχθηκε το παρόν σε τρία  πρωτότυπα, ένα για τον Μισθωτή και δύο για την Εκμισθώτρια, η οποία και θα επιμεληθεί για την κατάθεση και θεώρηση αυτού στην αρμόδια Δημόσια Οικονομική Υπηρεσία, τα οποία αφού αναγνώσθηκαν και επιβεβαιώθηκε το περιεχόμενό τους, υπογράφονται όπως ακολουθεί.

